Finna-konsortion ohjausryhmän säännöt

# Finna-konsortion ohjausryhmä

Ohjausryhmän tehtävänä on ohjata Finna-palvelun strategisen tason toimintaa yhdessä Kansalliskirjaston kanssa sekä tukea palvelun kehittymistä. Tämän lisäksi ohjausryhmä edistää aktiivisella toiminnallaan palvelun, sen asiakkaiden ja sidosryhmien välistä yhteistyötä ja kommunikaatiota. Kansalliskirjasto vastaa Finna-palvelun ylläpidosta ja kehittämisestä ohjausryhmän linjausten mukaisesti.

# Ohjausryhmän tehtävät

Finna-konsortion ohjausryhmä

* linjaa Finna-palvelun pitkän aikavälin kehittämistä ja hyväksyy vuosittaiset painopisteet.
* arvioi toiminnan vaikuttavuutta ja tuloksellisuutta sekä seuraa palvelun kehittymistä.
* käsittelee palvelun asiakkaiden, sidosryhmien ja Kansalliskirjaston tekemiä merkittäviä kehitysehdotuksia ja aloitteita.
* hyväksyy Finnan palvelusopimuspohjan ja sopimusliitteet.
* nimeää tarvittaessa asiantuntijaryhmiä.

# Ohjausryhmän kokoonpano ja edustajien valinta

Ohjausryhmässä ovat edustettuina konsortion jäsenet arkisto-, kirjasto- ja museo­­sektoreilta, Avointen oppimateriaalien palvelu sekä Finnan intressiryhmiä edustavia organisaatioita.

|  |  |
| --- | --- |
| EDUSTUS | ESITTÄJÄ |
| **Arkistot** | |
| Kansallisarkisto | Kansallisarkisto |
| Valtionapua saavat yksityisarkistot sekä OKM:n hallinnonalan muut asiantuntija­organisaatiot, jotka ydintehtäviensä ohella säilyttävät tutkimuksen tarpeisiin ja kansa­laisten käyttöön myös arkisto­aineistoa | Arkistojen yhteistyöverkosto |
| Kansallinen audiovisuaalinen instituutti | Kansallinen audiovisuaalinen instituutti |
| **Kirjastot** | |
| Ammattikorkeakoulujen kirjastot | Ammattikorkeakoulujen kirjastoyhteistyö-konsortio AMKIT |
| Erikoiskirjastot | Erikoiskirjastojen ja tietopalvelujen verkosto |
| Yleiset kirjastot | Yleisten kirjastojen neuvosto |
| Yliopistokirjastot | Suomen yliopistokirjastojen verkosto FUN |
| Kansalliskirjasto: tutkimuskirjasto | Kansalliskirjasto |
| **Museot** | |
| Museovirasto kulttuurihistoriallisten ja taidemuseoiden museoiden edustajana | Museovirasto |
| Kansallisgalleria | Kansallisgalleria |
| Kunnalliset ja yksityiset museot | Suomen museoliitto |
| Avointen oppimateriaalien palvelu | |
| Avointen oppimateriaalien palvelu | Opetus- ja kulttuuriministeriö |
| **Intressiryhmien edustajat** | |
| Esim. palvelun potentiaalisten käyttäjien tai yhteistyökumppaneiden edustajia (enintään 6 edustajaa) | Kansalliskirjasto, konsortioryhmä voi täydentää |
| **Finnan ylläpitäjä** | |
| Kansalliskirjasto: kirjastoverkkopalvelut | Kansalliskirjasto |

Kansalliskirjasto pyytää esitykset ohjausryhmän edustajista esittäjä-sarakkeessa mainituilta organisaatioilta. Ohjausryhmä kootaan esitysten mukaisesti. Kansalliskirjaston johtokunta asettaa ohjausryhmän jäsenet ja näille varajäsenet sekä konsortioryhmän puheenjohtajan ja varapuheenjohtajan. Mikäli ohjausryhmän jäsen on estynyt hoitamasta tehtäväänsä, voi ohjausryhmä täydentää kokoonpanoaan uudella jäsenellä ilman erillistä johtokunnan päätöstä noudattaen sitä, mitä ohjausryhmän kokoonpanosta on määrätty.

Ohjausryhmän puheenjohtajana toimii joku osallistuvien sektoreiden edustaja. Varapuheenjohtajan tulee edustaa toista sektoria kuin puheenjohtaja. Sihteerinä toimii Kansalliskirjaston henkilökuntaan kuuluva henkilö.

# Ohjausryhmän toimikausi

Ohjausryhmän toimikausi on 2022–2024 kolme (3) vuotta (tulossopimuskauden loppuun). Tämän jälkeen toimikausi on neljä (4) vuotta.

# Ohjausryhmän kokoukset ja koollekutsuminen

Ohjausryhmä kokoontuu vähintään 3 vuodessa. Koolle kutsumisesta huolehtii Kansalliskirjasto. Kokouksiin voidaan kutsua myös ulkopuolisia asiantuntijoita. Kokouskutsut ja asialista toimitetaan sähköpostitse ohjausryhmän jäsenille ja varajäsenille viimeistään yksi viikko ennen kokousta. Pöytäkirja tarkistetaan ja hyväksytään sähköisesti. Kiireisissä asioissa voidaan kutsua koolle sähköpostikokous.

Ohjausryhmä osallistuu kokousten vuosisuunnitteluun. Lisäksi ajankohtaisia asioita voi ehdottaa käsiteltäviksi ryhmän sihteerille. Ohjausryhmän kokouksista ja niissä käsitellyistä asioista tiedotetaan Kansalliskirjaston viestintäkanavissa. Ohjausryhmän jäsenen tehtäviin kuuluu käsitellyistä asioista viestiminen edustamalleen intressiryhmälle.

# Ohjausryhmän päätösvaltaisuus

Ohjausryhmä on päätösvaltainen, kun vähintään puolet jäsenistä on paikalla.

# Ohjausryhmän toiminnan kustannukset

Ohjausryhmän toimintaan osallistumisesta aiheutuvista matkakustannuksista vastaa Kansalliskirjasto.

# Ohjausryhmän sääntöjen muuttaminen

Ohjausryhmä arvioi ryhmän sääntöjen muutostarpeen toimikautensa päättyessä. Mahdolliset muutokset sääntöihin hyväksyy Kansalliskirjaston johtokunta.